Ad d-nuɣal kan ɣer wayen yeɛnan tamacahut yettwarun, imi tazrawt-nneɣ fell-as i tbed, ma yella nemmeslay-d yakan ɣef talliyin i d-tɛedda tmacahut d usnulfu i tt-iḥuzan, ur nezmir ara ad nekkes tamuɣli ɣef wayen akk i d-snulfan deg-s, ladɣa deg ayen yerzan tulmisin-is tigejdanin, ɣef waya ur nezmir ara ad nezgel awal ɣef wid i iɛeddan tilisa iwakken ad d-gen deg-s amaynut. Akli kebaili yefka azal i tira n tmacahut, gar wayen i d-yessuffeɣ, tamacahut n "Lkuraj n tyaziṭ", akked "Afriwen ur nessafag", snat n tmucuha-agi fell-asent i tbed tesleḍtnneɣ, di tazwara n weḥric-agi nra ad d-naf tiririt i yesteqsiyen-agi, d acu-t ubeddel i d-yellan deg tmacahut ( lkuraj n tyaziṭ), d acu-t wassaɣ i tt-yesduklen akked (afriwen ur nessafag)? Seg way-a ad neɛreḍ ad d-nefhem iswi n umaru deg ay-agi. Imir deg uḥric wis sin ad d-nefk amaynut i d-yewwi umaru i tmacahut taqbaylit, d tiririt i weteqsi: d acu n tulmisin tigejdanin, timaynutin i nezmer ad d-naf deg tmacahut yettwarun n Akli Kebaili?